Diari Oficial de la Generalitat Valenciana


Sumari del DOGV 5947, del 04-02-2009 (2009/986)

RESOLUCIÓ de 29 d'abril de 2008, de la Direcció General de Qualitat Ambiental, per la qual s'atorga a l'empresa Iberdrola Generación, SAU, l'autorització ambiental integrada per als grups 3 i 4 de la central tèrmica de Castelló al terme municipal de Castelló de la Plana.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5947

Data del DOGV
:   04-02-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/986


Data del document
:   29-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Castelló de la Plana
    * empresa privada
    * indústria elèctrica
    * energia tèrmica

RESOLUCIÓ de 29 d'abril de 2008, de la Direcció General de Qualitat Ambiental, per la qual s'atorga a l'empresa Iberdrola Generación, SAU, l'autorització ambiental integrada per als grups 3 i 4 de la central tèrmica de Castelló al terme municipal de Castelló de la Plana. [2009/986]  
Vistos els documents que es troben en l'expedient 041/07 IPPC, instruït a instàncies de l'empresa Iberdrola Generación, SAU a fi d'obtenir l'autorització ambiental integrada per a la instal·lació d'una central de producció d'energia elèctrica amb dos grups de cicle combinat de gas natural (grups 3 i 4) de 800 MW i aproximadament 850 MW, respectivament, s'emet aquesta resolució de conformitat amb els següents,  
Antecedents de fet  
Primer. Amb data 21 de desembre de 2006, Luis Federico de la Hoz García, en representació de l'empresa Iberdrola Generación, SAU amb CIF A-95075586 i domicili a l'efecte de notificació al c/ Tomás Redondo, núm. 1, de Madrid, presenta en la Conselleria de Territori i Habitage una sol·licitud d'autorització ambiental integrada per a la instal·lació d'una central de producció d'energia elèctrica constituïda pel grup 2 de fueloil de 541,7 MW de potència i els grups 3 i 4 de cicle combinat de gas natural, de 800 MW i 850 MW aproximadament, ubicats als terrenys de la central tèrmica de la seua propietat, a Castelló de la Plana, la descripció dels quals es detalla en l'annex I.  
A la sol·licitud s'adjunta l'informe urbanístic favorable, emés per l'Ajuntament de Castelló amb data 16 d'octubre de 2003.  
Segon. Amb data 28 de febrer de 2007 es requereix a l'empresa perquè aporte la documentació necessària a l'efecte d'admetre a tràmit la seua sol·licitud. Una vegada que aquesta s'ha esmenat, la Conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació aportada.   
Tercer. Abans de l'inici del tràmit del procediment per a l'obtenció de l'autorització ambiental integrada es realitzen les actuacions següents:  
El grup 4 disposa d'autorització ambiental integrada emesa el 16 de maig de 2006. La seua posada en funcionament està condiconada a l'atorgament de l'autorització ambiental integrada del conjunt de la central.  
Amb data 18 d'abril de 2005 Iberdrola Generación, SAU sol·licita a la Direcció General de Política Energètica i Mines el tancament del grup 1, que està inoperatiu des de desembre de 2001, motiu pel qual no s'inclou dins d'aquesta sol·licitud.  
La instal·lació està sotmesa a autorització administrativa prèvia, segons el que estableix la Llei 21/1992, de 16 de juliol, d'indústria, i la Llei 54/1997, de 27 de novembre, del sector elèctric.  
En relació amb aquest tràmit, amb data 27 de setembre de 2000 la Direcció General de Política Energètica i Mines va emetre una resolució per la qual s'autoritzava Iberdrola Generación, SAU per a la instal·lació del grup 3 de cicle combinat de 800 MW, al terme municipal de Castelló i així mateix, en data 10 d'agost de 2006, Iberdrola Generació, SAU va presentar la sol·licitud de l'autorització administrativa per al grup 4 del cicle combinat.  
L'Ajuntament de Castelló va concedir la llicència d'activitat per al grup 3 al novembre de 2002 i per al grup 4 a l'agost de 2006.  
D'altra banda, la Secretaria General per a la Prevenció de la Contaminació i el Canvi Climàtic del Ministeri de Medi Ambient va formular la declaració d'impacte ambiental favorable per al grup 3 de cicle combinat per a gas natural de 800 MW en data 17 de maig de 2000 (BOE núm. 197 de 17 d'agost de 2000), i el 22 de desembre de 2004 per al grup 4 de cicle combinat per a gas natural d'aproximadament 850 MW (BOE núm. 30 de 4 de febrer de 2006).  
Quart. Amb data 4 de juny de 2007 es rep un informe del Servei de Protecció de l'Ambient Atmosfèric en matèria de contaminació acústica, en el qual se sol·licita la presentació de documentació complementària.   
Posteriorment, amb data 18 de setembre es rep un informe del Servei de Residus Urbans en què se sol·licita documentació complementària més detallada per a completar l'informe preliminar de situació de sòls.  
Conseqüentment, aquesta Conselleria envia un ofici de requeriment de documentació a l'empresa, en matèria de contaminació acústica i residus, que aquesta esmena en data 16 d'octubre de 2007.  
Cinqué. En data 12 de desembre de 2007, la Direcció General de Política Energètica i Mines del Ministeri d'Indústria, Turisme i Comerç resol autoritzar a Iberdrola Generación, SAU el tancament dels grups 1 i 2 de la central tèrmica de Castelló, per la qual cosa no s'inclou el grup 2 en aquesta autorització.  
Sisé. Amb data 28 de setembre de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i se'n publica l'anunci en el Diari Oficial de la Comunitat Valenciana (DOCV núm. 5608). En l'expedient consta el certificat de la informació pública practicada a l'Ajuntament de Castelló.  
Durant aquest període es presenten en aquesta Conselleria 176 al·legacions, que responen bàsicament a 3 models, a la sol·licitud d'autorització ambiental integrada, les quals es transmeten a l'interessat i es prenen en compte en aquest tràmit.  
Seté. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Vuité. Amb data 28 d'abril de 2008 es realitza el tràmit d'audiència a l'interessat.  
Nové. Amb data 29 d'abril de 2008, la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 041/07 IPPC de sol·licitud d'autorització ambiental integrada, promogut per Iberdrola Generación, SAU.  
Als anteriors fets s'apliquen els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 1.1.A de l'annex I de la Llei 2/2006.   
Segon. La tramitació de l'expedient s'ha realitzat segons el que preveuen els articles 27 i següents de la Llei 2/2006, de 5 de maig de prevenció de la contaminació i qualitat ambiental.  
Tercer. L'abocament en domini públic marítimoterrestre s'estima comprés en la vigent Llei 22/1988 de costes i, traspassades les funcions a aquesta comunitat autònoma, es poden considerar de conveniència pública, sempre que s'adapten a les condicions i prescripcions que s'estipulen.  
Quart. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Iberdrola Generación, SAU l'autorització ambiental integrada per als grups de cicle combinat de gas natural 3 i 4, situats als terrenys de la central tèrmica de la seua propietat ubicada a Castelló de la Plana, pròxims als grups 1 i 2, en procés de tancament, d'acord amb el Projecte bàsic d'autorització ambiental integrada de la central tèrmica de Castelló, grups 2, 3 i 4, realitzat en data de 15 de desembre de 2006, i la resta de documentació complementària aportada al llarg del procediment, la qual queda inscrita en el Registre General d'Instal·lacions IPPC de la Comunitat Valenciana amb el número 186-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades   
S'inclouen en aquesta autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions.  
Cadascun dels focus estarà convenientment identificat in situ, d'acord amb aquesta nomenclatura:  
Núm. de focus Denominació  
F-001 Turbina 1 del grup 3  
F-002 Turbina 2 del grup 3  
F-003 Caldera auxiliar del grup 3  
F-004 Turbina 1 del grup 4  
F-005 Turbina 2 del grup 4  
F-006 Caldera auxiliar del grup 4  
1.2. Valors límit  
Per al funcionament per damunt del 70% de càrrega de la central i una vegada estabilitzada la combustió, s'hauran de respectar els següents valors límit d'emissió i atendre el que disposa el Reial decret 430/2004, de 12 de març, pel qual s'estableixen noves normes sobre limitació d'emissions a l'atmosfera de determinats agents contaminants procedents de grans instal·lacions de combustió.  
Es considerarà que s'han respectat, per a les hores de funcionament d'ací a un any natural, els valors límit d'emissió, si se segueixen les condicions de l'article 14, apartat 3, del RD 430/2004.  
En el cas que hi haguera altres focus d'emissió que no complisquen les condicions establides en l'article 42.2, del Decret 833/1975, de 6 de febrer, pel qual es desplega la Llei 38/1972, de 22 de desembre, de protecció de l'ambient atmosfèric, es consideraran com a focus de contaminació no sistemàtica.  
En els esmentats focus no existirà l'obligació de realitzar mesuraments periòdics de les seues emissions contaminants. No obstant això, el titular haurà de presentar, abans de l'1 de març de cada any, un resum del règim de funcionament dels esmentats focus d'emissió no sistemàtica, és a dir, d'aquells en què no es verifiquen emissions esporàdiques amb una freqüència mitjana superior a dotze vegades per any, amb una duració individual superior a una hora ni amb qualsevol freqüència, quan la duració global de les emissions siga superior al 5% del temps de funcionament de la planta.   
En el cas que el règim de treball dels esmentats focus complira les condicions anteriors i, en conseqüència, es consideraren focus emissors de contaminació sistemàtica, s'haurà de comunicar a l'òrgan competent per a atorgar l'autorització ambiental integrada i s'hauran de mesurar els contaminants emesos per una entitat col·laboradora en matèria de qualitat ambiental, com també s'hauran de complir els valors límit establits en la disposició addicional primera del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental. En aquest supòsit s'hauran de complir, a més, les condicions exigides per a permetre la presa de mostres, segons el que estableix el Decret 833/1975.  
1.2.1. Valors d'emissió per al funcionament amb gas natural  
  
Les concentracions de contaminants es referiran a condicions normalitzades de temperatura (273 ºK) i de pressió (101,3 kPa), de gas sec i s'ajustran al 15% de contingut d'oxigen.   
1.2.2. Valors d'emissió per al funcionament amb gasoil  
D'acord amb l'apartat 3 de l'article 7 del RD 430/2004, en el cas que es recórrega de forma excepcional a l'ús de gasoil com a combustible, en compte de gas natural, l'administració competent podrà autoritzar una excepció a l'obligació de respectar els valors límit de l'apartat anterior.  
L'administració competent serà informada immediatament en cada cas i la instal·lació no funcionarà més de 5 dies consecutius ni més de 20 dies a l'any.  
En tot cas, s'hauran de respectar els següents valors límit:  
  
(\*) El contingut en sofre del gasoil que s'utilitze no haurà de superar el 0,1% en pes.  
Les concentraions de contaminants es referiran a condicions normalitzades de temperatura (273 ºK) i de pressió (101,3 kPa), de gas sec i s'ajustaran al 15% de contingut d'oxigen.   
1.2.3. Nivells de qualitat de l'aire  
Els valors límit d'immissió per a la qualitat de l'aire seran els establits en el Reial decret 1073/2002, de 18 d'octubre, sobre avaluació i gestió de la qualitat de l'aire en relació amb el diòxid de sofre, diòxid de nitrogen, òxids de nitrogen, partícules, plom, benzé i monòxid de carboni.  
1.3. Control d'emissions atmosfèriques.  
La periodicitat mínima de control de les emissions per OCA en cada focus serà anual.  
Els punts de mostratge a les xemeneies han de complir els requisits de l'Ordre de 18/10/1976.  
S'han de mesurar en continu i les dades quedaran a disposició de la xarxa de vigilància de la qualitat de l'aire de la Generalitat Valenciana, per a la seua captura en temps real, almenys, els paràmetres següents:  
- NOx (mesurat com a NO2)  
- CO  
- Partícules totals  
- SO2  
- Temperatura  
- Contingut d'oxigen  
- Pressió  
- Cabal  
- Percentatge de càrrega  
S'utilitzaran les estacions de mesura automàtiques i contínues de la qualitat de l'aire, instal·lades per als cicles combinats 3 i 4, connectades en temps real amb el quadre de comandaments de la central i amb la xarxa de vigilància de contaminació atmosfèrica de la Generalitat Valenciana.  
2. Emissions acústiques  
S'adoptaran les mesures necessàries a la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica, i en el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, els límits sonors externs establits en la Llei 7/2002 per a zones d'ús industrial, són:  
Diürn Nocturn  
70 dB(A) 60 dB(A)  
No obstant això, aquests límits podran ser modificats si en l'Ordenança municipal sobre soroll i vibracions de Castelló es fixaren uns valors més restrictius, després de la seua adaptació a la Llei 7/2002 de 3 de desembre, de la Generalitat Valenciana, de protecció contra la contaminació acústica i al Decret 266/2004, d'1 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
A la posada en marxa del grup 4 i posteriorment, amb una freqüència almenys de cada 5 anys, s'haurà de realitzar una auditoria acústica a fi de comprovar que no se superen els nivells sonors als punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el que estableix el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.  
Els certificats dels resultats obtinguts en les auditories acústiques constituiran el llibre de control, que haurà d'estar a disposició de l'administració.  
3. Abocaments  
3.1. Aigües residuals   
Les aigües residuals que es produiran seran de quatre tipus:   
- Efluents del procés amb contingut químic: una part d'aquests residus és recollida per un gestor autoritzat i la resta s'emmagatzema a la bassa general de recollida d'efluents, per a passar després a la planta de tractament.  
- Aigües residuals sanitàries: es condueixen a una instal·lació de depuració amb filtres biològics i després es porten a la bassa de recollida i a la planta de tractament d'efluents.  
- Aigües pluvials i de reg: es canalitzen per mitjà de xarxa de drenatges i séquia a la mar.   
- Efluents que poden contenir residus oliosos: es condueixen a un separador d'olis i després es porten a la bassa general d'emmagatzemament i a la planta de tractament d'efluents.   
Els efluents tractats a la planta es canalitzaran a la mar junt amb la descàrrega d'aigua de refrigeració.   
Condicions generals de l'autorització d'abocament   
1ª. Aquesta autorització d'abocament, que no implica cessió del domini públic, ni de les facultats dominicals de l'Estat, s'atorga amb subjecció al que disposa la Llei 22/1988, de 28 de juliol, de costes, i les disposicions que la despleguen i modifiquen, i la Llei 27/1992, de 24 de novembre, de ports de l'Estat i de la marina mercant, i les disposicions que la despleguen i modifiquen.  
2ª. No es podran destinar els béns de domini públic atorgats ni les instal·lacions d'abocament executades a usos diferents dels autoritzats.  
Especialment queda prohibit al beneficiari:  
a) Abocar residus de naturalesa diferent a la que s'ha tingut en compte per a atorgar aquesta autorització.  
b) Utilitzar les obres autoritzades per a l'abocament d'aigües residuals d'origen urbà o industrial no autoritzat.  
3ª. En cas de produir-se incidències o modificacions en les obres, que constituïsquen una variació sensible de la finalitat de les obres autoritzades, s'haurà de comunicar a la Direcció General de l'Aigua a fi de valorar la modificació d'aquesta autorització.   
4ª. La falta d'utilització, durant el període d'un any des de l'inici del còmput de l'autorització d'abocament, de la instal·lació d'abocament i dels béns de domini públic atorgats, serà motiu de caducitat de l'autorització d'abocament, llevat que obeïsquen a causa justa. Correspon a la Direcció General de l'Aigua, en cada cas concret, qualificar les causes al·legades pel beneficiari, per a justificar la no-utilització de les instal·lacions de l'abocament. Amb aquesta finalitat, l'interessat queda obligat, abans que transcórrega l'any, a informar a la Direcció General de l'Aigua de les circumstàncies que motiven la falta d'utilització de les instal·lacions d'abocament. Si aquesta Administració considera inadequades les causes al·legades pel peticionari, incoarà un expedient de caducitat de l'autorització de l'abocament.  
5ª. La Direcció General de l'Aigua, per a protegir el medi ambient com també per a complir futures lleis o normatives en matèria d'abocament d'aigües residuals, podrà acordar, unilateralment, en qualsevol moment, la modificació de les condicions de l'autorització incloses la modificació de les conduccions de desaigüe i altres obres existents o realitzades per l'empresa, sense dret a indemnització, i concedirà un termini adequat per a la seua execució, en funció de la magnitud d'aquestes i la seua compatibilitat amb la seguretat, l'explotació i el manteniment de la planta.  
En aquests casos el peticionari queda obligat a realitzar les actuacions corresponents en el termini que a aquest efecte assenyale l'administració. La no-realització d'aquestes en el termini fixat podrà considerar-se causa de revocació de l'autorització d'abocament, amb la instrucció prèvia del corresponent expedient.  
6ª. L'autorització podrà ser revocada unilateralment per la Direcció General de l'Aigua, en qualsevol moment, sense dret a indemnització, quan resulte incompatible amb la normativa aprovada posteriorment, es produïsquen danys en el domini públic, impedisquen la seua utilització per a activitats de major interés públic o menyscaben l'ús públic.  
7ª. La Direcció General de l'Aigua podrà modificar les condicions de l'autorització de l'abocament, sense dret a indemnització, quan les circumstàncies que van motivar el seu atorgament s'hagueren alterat o bé sobrevingueren altres que, si hagueren existit anteriorment, haurien justificat la seua denegació o l'atorgament en termes distints. Si l'administració ho considera necessari podrà suspendre l'efecte de l'autorització fins que es complisquen les noves condicions establides.  
En el cas que el titular de l'autorització no realitze les modificacions en el termini que a aquest efecte assenyale l'administració competent, aquesta podrà declarar la caducitat de l'autorització d'abocament, d'acord amb el procediment reglamentàriament previst sense perjudici de la imposició de les sancions oportunes.  
8ª. L'extinció de l'autorització d'abocament, siga quina siga la causa, portarà implícita la de la inherent concessió d'ocupació del domini públic maritimoterrestre.  
9ª. La Direcció General de l'Aigua podrà efectuar les anàlisis i inspeccions que estime convenients per a comprovar les característiques de l'abocament i contrastar, si s'escau, el compliment de les condicions imposades en aquesta autorització.  
10ª. L'atorgament d'aquesta autorització no eximeix el seu titular de l'obtenció de les llicències, els permisos i resta d'autoritzacions que legalment escaiguen.  
11ª. El peticionari estarà obligat a satisfer a la Generalitat Valenciana un cànon d'abocament, segons s'establisca reglamentàriament, en funció de la càrrega contaminant, en aplicació de l'article 85 de la Llei 22/1988 de 28 de juliol, de costes.  
12ª. L'incompliment pel peticionari de qualsevol de les condicions establides en aquesta resolució per a l'autorització d'abocament, en serà causa de caducitat.  
Prescripcions de l'autorització d'abocament  
1ª. L'abocament haurà de complir la normativa establida en la Llei 22/1988, de 28 de juliol, de costes (BOE 181 de 29 de juliol de 1988), el Reial decret 1471/1989, d'1 de desembre, pel qual s'aprova el Reglament general per al desplegament i aplicació de la Llei 22/1988 de costes (BOE núm. 297 de 12 de desembre de 1989), la Llei 27/1992, de 24 de novembre, de ports de l'Estat i de la marina mercant (BOE núm. 283 de 25 de novembre 1992), l'Ordre de 13 de juliol de 1993, per la qual s'estableix la instrucció per al projecte de conduccions d'abocament des de terra a la mar (BOE núm. 178 de 27 de juliol), la Directiva 2006/11/CE del Parlament Europeu i del Consell, de 15 de febrer de 2006, relativa a la contaminació causada per determinades substàncies perilloses abocades al medi aquàtic de la Comunitat (DOUE L 64 de 4 de març de 2006), i la resta de normativa aplicable.  
2ª. El tipus d'abocament és d'origen industrial, urbà i pluvial  
3ª. L'autorització s'estén per als abocaments que es deriven de l'activitat dels grups 3 i 4 de cicle combinat, una vegada autoritzat a Iberdrola Generación, SAU el tancament dels grups 1 i 2 mitjançant Resolució de la Direcció General de Política Energètica i Mines, Ministeri d'Indústria, Turisme i Comerç, de data 12 de desembre de 2007.  
4ª. Les condicions per a l'autorització de l'abocament al mar s'estableixen d'acord amb els documents que es troben en l'expedient, en particular Projecte bàsic per a l'autorització ambiental integrada. Grup 2, 3 i 4 CT Castelló, de data 15 de desembre de 2006, Projecte de concessió de les obres de presa i descàrrega dels circuits de refrigeració dels grups III i IV de la central tèrmica de Castelló en terrenys de domini públic portuari, de data 30 de maig de 2005 i Efecte ambiental de l'ampliació del Port de Castelló respecte a l'abocament de la central tèrmica de Castelló, d'octubre de 2004.  
5ª. L'abocament final d'Iberdrola Generación, SAU es compon d'aigües de procés, aigües potencialment contaminades amb hidrocarburs, aigües d'origen sanitari, aigües pluvials i aigües de refrigeració, aquestes últimes captades a través d'un circuit d'aigua de mar. Segons la documentació, les aigües d'origen sanitari i els efluents que poden estar contaminats són tractats a la planta de tractament d'efluents del grup 2 de la central tèrmica abans de ser evacuats a la mar junt amb la descàrrega d'aigua de refrigeració. Les aigües pluvials es canalitzen al mar, excepte aquelles que pogueren arrossegar residus oliosos.  
6ª. Les condicions relatives a l'abocament d'aigües residuals al mar es revisaran als 4 anys, comptadors a partir de la notificació de la resolució d'autorització ambiental integrada. En la revisió es valoraran els resultats del Programa de vigilància i control. Aquesta condició s'estableix a fi de detectar el grau d'afecció de l'abocament sobre les aigües de la zona receptora -especialment pel que fa a l'increment de temperatura-, en preveure's una reducció de la taxa de renovació de les aigües al sud del Port de Castelló com a conseqüència de les obres d'ampliació.   
7ª. Les coordenades UTM, datum ED50 fus 30, del punt final d'abocament al mar facilitades per Iberdrola Generación SAU són:  
- X: 756966  
- Y: 4426688  
8ª. Els volums d'abocament i els paràmetres de qualitat/objectius de qualitat que han de complir-se són:  
1. Límits en l'efluent de l'aigua de refrigeració:  
Cicle combinat grup 3:  
- cabal a plena càrrega: 18,18 m³/s  
- volum anual: 573 hm³  
Cicle combinat grup 4:  
- cabal a plena càrrega: 13 m³/s  
- volum anual: 410 hm³  
2. Límits en l'efluent de la planta de tractament:  
- volum màxim anual d'abocament: 350.000 m³  
  
(1) Per a la concentració del nitrogen total en l'efluent abocat, es tindrà en compte la concentració de les espècies químiques de nitrogen en l'aigua d'entrada a la planta. Per a això, la mercantil haurà d'aportar les dades de concentració en l'aigua d'abastiment de la planta -els paràmetres que s'han d'analitzar estan indicats en el Programa de vigilància i control-. Es presentarà en el termini d'un mes a partir de la notificació de la resolució d'autorització ambiental integrada una proposta de càlcul dels rendiments nets de depuració que justifiquen els valors del contaminant en l'efluent d'eixida.   
Els límits d'abocament establits es mantindran durant els quatre primers anys fins a la revisió de l'autorització. Podran ser modificats al llarg d'aquest període en funció dels resultats del Programa de vigilància i control, establit en la prescripció 10.  
3. Límits en l'efluent final del canal d'abocament:  
Clor residual lliure < 0,5 mg/l (2)  
El salt tèrmic màxim entre l'efluent (mesurat en el punt establit en la prescripció 7ª) i l'aigua del medi receptor (mesurat a l'estació de control del Programa de vigilància i control) no superarà els següents valors de temperatura:  
- funcionament exclusivament del grup III: salt tèrmic inferior a 8 ºC.  
- funcionament exclusivament del grup IV: salt tèrmic inferior a 10 ºC.  
- funcionament conjunt dels grups III i IV: mitjana ponderada d'ambdós abocaments parcials, considerant les temperatures límits per a cadascun d'aquests.  
(2) S'estableix el límit de clor residual lliure en 0,5 mg/l condicionat al compliment de la prescripció 9.  
4. Objectiu de qualitat en el medi receptor:  
L'abocament no produirà un increment de la temperatura de l'aigua en el medi receptor (mesurat en l'estació de control) de més de 3ºC a una distància de 200 metres del punt d'abocament i a 1 metre de profunditat de la superfície (punt corresponent a l'estació núm. 1 del Programa de vigilància i control).  
9ª. A fi de reduir la concentració de clor residual en l'efluent a valors inferiors de 0,1 mg/l, en el termini de 9 mesos comptadors des de la notificació de la resolució d'autorització ambiental integrada, la mercantil presentarà davant de la Direcció General de l'Aigua per a la seua aprovació un estudi sobre l'optimització de la dosificació i mescla de clor a les instal·lacions de captació d'aigua de mar. L'estudi també contindrà una anàlisi d'alternatives -en funció de les millors tècniques disponibles (MTD)- aplicables a les instal·lacions que reduïsquen la quantitat de clor dosificada i que ajusten la concentració de clor residual lliure a dosis menors de les actuals. Es condiciona l'obtenció de valors inferiors de clor residual lliure a 0,1 mg/l abans de la primera revisió del programa, que es durà a terme als 4 anys comptadors a partir de la notificació de la resolució d'autorització ambiental integrada.   
10ª. A fi de complir la Directiva 2006/11/CE, article 6, l'interessat haurà de presentar davant de la Direcció General de l'Aigua un programa de reducció de la contaminació en el termini de 4 anys comptadors des de la notificació de la resolució d'autorització ambiental integrada. Aquest programa consistirà en un procés continuat de reducció dels contaminants detectats en l'efluent de la planta de tractament, enfocat principalment a la reducció de metalls pesants i nutrients, que afecten el balanç d'oxigen en el medi.  
11ª. Desenvolupament del Programa de vigilància i control  
A) Vigilància ambiental  
La vigilància ambiental es realitzarà per mitjà de controls de l'efluent i del medi receptor efectuats conjuntament. Llevat que es notifique el contrari, el mostratge es realitzarà d'una manera sistemàtica, a fi de reduir el màxim possible la variació entre resultats individuals i mantenir constants els punts de mostratge i la periodicitat.  
La presa de mostres es realitzarà segons la Directiva del Consell d'Europa 91/271 de 21 de maig de 1991, annex I. Les anàlisis per a la determinació de les característiques dels abocaments es realitzaran segons mètodes recollits en les normes UNE o, si no n'hi ha, segons els Standard methods for examination of water and waste water, de l'American Public Health Association, American Water Works Association i Water Pollution Control Federation.  
Tant la presa de mostres com les anàlisis es duran a terme per un organisme acreditat per a aquesta finalitat.   
En cas de sobrepassar-se els valors límit definits per a cadascun dels paràmetres, es notificarà en la presentació dels informes, a través d'un apartat d'incidències, a la Direcció General de l'Aigua.  
S'ha de disposar d'una arqueta de presa de mostres o semblant com també dels dispositius específics per a un accés fàcil tant per a l'obtenció de mostres com per a la determinació del cabal en el moment del mostratge. Així mateix, l'arqueta de control i registre de fàcil accés permetrà l'extracció de mostres per part del personal de la Direcció General de l'Aigua.  
Control de captació  
Com a mínim, en el moment que es realitzen els mostratges mensuals de l'efluent abocat, es procedirà al mostratge de l'aigua d'entrada a la planta procedent de pou i es calcularan les concentracions de totes les espècies químiques del nitrogen: nitrats, nitrits, nitrogen Kjeldahl, amoníac i nitrogen total. Els resultats obtinguts s'empraran per al càlcul dels rendiments nets de depuració de l'efluent procedent de la planta de tractament, en els termes que s'han indicat en la prescripció 8ª.  
Control de l'efluent abocament  
1. Efluent de l'aigua de refrigeració  
Per a l'efluent de cadascun dels grups, es realitzarà una mesura diària del clor lliure residual en la descàrrega dels condensadors mitja hora després de la injecció del cabal abocat, a partir de les dades de la bomba i de la temperatura d'entrada i eixida d'aigua al condensador. Els aparells de mesura emprats per als controls continus duts a terme per la mercantil hauran d'estar calibrats.  
Els resultats obtinguts pel peticionari pel que fa a concentració de clor i temperatures hauran de ser contrastats amb mesuraments duts a terme per un laboratori extern acreditat. Els esmentats mostratges de contrast tindran una periodicitat mensual i els mesuraments coincidiran amb la data de mostratge mensual duta a terme pel titular.  
2. Efluent de la planta de tractament  
Es realitzarà una anàlisi mensual sobre les mostres preses per a determinar els paràmetres següents:  
- pH  
- oxigen dissolt (mg/l)  
- sòlids en suspensió (mg/l)  
- temperatura (ºC)  
- conductivitat (µS/cm)  
- DBO5 (mg/l)  
- DQO (mg/l)  
- nitrogen total (mg/l)  
- nitrats (mg/l)  
- nitrits (mg/l)  
- nitrogen Kjeldahl (mg/l)  
- amoni (mg/l)  
- fòsfor total (mg/l)  
- ferro (mg/l)  
- crom VI (mg/l)  
- níquel (mg/l)  
- olis i greixos (mg/l)  
- hidrocarburs (mg/l)  
- escherichia coli (ufc/100ml)  
- enterococs intestinals (ufc/100ml)  
A més, s'aportaran les dades següents:  
- cabal que s'està abocant en el moment del mostratge  
- volum total setmanal d'aigua abocada  
- cabal punta setmanal  
Anualment, es realitzarà una analítica de l'abocament al punt d'evacuació de l'efluent al canal en què es determinarà la presència i concentració de substàncies de la llista I i la llista II de l'annex I de la Directiva 2006/11/CE.  
3. Efluent final del canal d'abocament  
En l'efluent final es mesuraran en continu els paràmetres següents: cabal, temperatura i clor residual. Amb una periodicitat mensual, es realitzarà un perfil continu de temperatura, salinitat, clor residual i oxigen dissolt en la columna d'aigua.   
Anualment, es realitzarà una analítica de l'abocament en el punt d'evacuació de l'efluent al canal en què es determinarà la presència i concentració de substàncies de la llista I i la llista II de l'annex I de la Directiva 2006/11/CE.  
Control de les aigües receptores  
S'iniciarà l'execució d'aquest apartat després de finalitzar les obres d'ampliació del Port de Castelló. Mensualment, es realitzaran anàlisis d'aigües sobre mostres preses a les estacions les coordenades de les quals UTM, datum ED 50 fus 30, són de manera orientativa:  
 Coordenada X Coordenada Y  
Estació núm. 1 117835 4426312  
Estació núm. 2 489592 4425870  
Estació núm. 3 823941 4425490  
Estació núm. 4 893746 4425100  
Estació núm. 5 674355 4424700  
Estació de control 869927 4426528  
Les mostres es prendran a uns 30 cm de profunditat i els paràmetres que es mesuraran són:   
- pH  
- oxigen dissolt (mg/l)  
- sòlids en suspensió (mg/l)  
- temperatura (ºC)  
- salinitat (pSU)  
- nitrogen total (mg/l)  
- nitrats (mg/l)  
- nitrits (mg/l)  
- nitrogen Kjeldahl (mg/l)  
- amoni (mg/l)  
- fòsfor total (mg/l)  
- ferro (mg/l)  
- crom VI (mg/l)  
- níquel (mg/l)  
- olis i greixos (mg/l)  
- hidrocarburs (mg/l)  
- Escherichia coli (ufc/100ml)  
- enterococs intestinals (ufc/100ml)  
- clorofil·la (mg/l)  
S'indicaran observacions referents a la climatologia en el moment de la presa de mostres (vent, pluviometria, estat de la mar, etc.)  
Per al control de la temperatura de les aigües receptores, mensualment es realitzaran perfils continus de temperatura, salinitat i oxigen dissolt en la columna d'aigua a les estacions de mostratge anteriors.   
Semestralment, es realitzaran 3 transsectes amb una sonda multiparamètrica, emprant una embarcació i utilitzant per a l'ajuda de la posició un GPS. Els transsectes partiran del punt d'abocament i seguiran ràdis en les direccions principals de moviment de la ploma tèrmica en funció dels resultats de l'estudi de dispersió; tindran una longitud suficient fins que s'obtinga el valor de la temperatura natural de l'aigua. La distribució vertical serà: el primer punt en superfície, després cada 5 metres de profunditat; l'últim punt estarà situat a un metre per damunt del fons marí. A partir de les dades obtingudes i per mitjà del consegüent tractament informàtic (programa SURFER o un altre de característiques semblants), s'obtindrà un camp de distribució de temperatures per mitjà d'isotermes i s'indicarà la temperatura natural de l'aigua en el moment del mostratge.  
Control de sediments  
Es realitzarà una prospecció semestralment en la qual es prendran cinc mostres de sediments per a la seua anàlisi granulomètrica. Per al control de sediments s'haurà de seleccionar els punts de mostratge a l'àrea d'influència de la conducció de desaigüe, on el sediment tendeix a acumular-se i en llocs on es troben poblacions abundants d'organismes representatius de la zona.   
S'efectuaran assajos sobre mostres de sediments recollits en cada prospecció per a determinar: anàlisi granulomètrica, matèria orgànica (%), pH, potencial Redox (en vint segons), Clostridium sulfitoreductor i Beggiatoa sp.  
Control dels organismes marins  
Semestralment es realitzarà un informe que reculla una caracterització bionòmica i una valoració ecològica de les comunitats planctòniques (procurant fer coincidir un mostratge entre els mesos de maig i setembre).  
Anualment es realitzarà un reconeixement de les comunitats bentòniques existents al fons de la zona afectada, principalment per mitjà de l'estudi de les comunitats infaunals (mol·luscos i poliquets). S'empraran espècies indicadores sempre que siga possible per a detectar alteracions ambientals significatives. Un bon indicador de l'augment de l'eutrofització seria la proliferació de clorifícies en els pisos supralitoral i mesolitoral o de rodofícies filamentoses en l'infralitoral. Junt amb els informes que es generen, els resultats es representaran també de manera gràfica per mitjà d'una cartografia bionòmica de les poblacions bentòniques.  
B) Vigilància estructural  
Com a part del Programa de vigilància i control s'inclourà la inspecció anual de tota la longitud de la conducció fins a la seua desembocadura en la línia de costa i dels seus principals elements, incloent-hi els sistemes de retenció per a les aigües pluvials.  
C) Remissió dels resultats  
Les anàlisis i els informes que es realitzen hauran d'estar firmats per un tècnic competent. Els resultats dels mesuraments en continu dels abocaments tèrmics parcials i de l'abocament final es remetran amb una freqüència mensual a la Direcció General de l'Aigua. Aquells que es generen mensualment es remetran amb una freqüència trimestral. Els informes que es generen semestralment es remetran amb una freqüència semestral.  
Els que es realitzen anualment s'inclouran en un informe anual firmat per un tècnic competent i inclourà les dades següents:  
- data, hora i circumstància dels mostratges  
- resultats de les analítiques  
- pla amb situació dels punts de mostratge del medi receptor i de zones explorades en l'estudi de sediment i biocenosi marines  
- resultats de la vigilància estructural  
- incidències  
D) Modificació del Programa de vigilància i control  
Transcorreguts els primers dos anys de l'inici de l'execució del Programa de vigilància i control, el peticionari en podrà proposar la modificació, que haurà d'estar degudament justificada.  
12ª. El beneficiari assumirà el compromís de corregir el sistema de depuració de les aigües abocades per al cas que la solució tècnica prevista en el projecte base d'aquesta autorització no aconseguisca evitar efectes nocius derivats de la composició de la càrrega contaminant. En especial, en el cas que els càlculs efectuats en la documentació presentada i els percentatges d'eficiència indicats no es compliren, s'haurà de corregir o substituir el sistema utilitzat.  
13ª. Les despeses originades per la posada en pràctica d'allò que s'ha especificat en les prescripcions anteriors aniran a càrrec del beneficiari.  
14ª. Si en una situació d'emergència s'incompliren algunes de les condicions establides en aquesta resolució, s'haurà de comunicar immediatament a Direcció General de l'Aigua l'esmentada situació per a adoptar les mesures oportunes. En el termini de 10 dies el beneficiari remetrà a la Direcció General de l'Aigua un informe detallat de l'accident en el qual s'indicarà l'abast i les mesures correctores adoptades.  
15ª. L'incompliment de les prescripcions anteriors serà també causa de caducitat, conforme s'estableix en la condició general 12ª.  
4. Protecció del sòl i de les aigües subterrànies  
Es prohibeix l'abocament a llits, sòls o subsòls que puguen deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha emplenat l'informe preliminar de situació del sòl d'acord amb el que estableix l'article 3.1 de l'esmentat Reial decret 9/2005, tot això sense perjudici que, posteriorment, es puguen demanar al titular de l'activitat informes complementaris o periòdics més detallats, tal com es preveu en l'article 3.3 i 3.4 d'aquest Reial decret.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, en el Reial decret 833/1988, de 20 de juliol, i en el Reial decret 952/1997, de 20 de juny, que modifica l'anterior.  
5.1 Producció de residus  
S'autoritza la producció dels residus perillosos següents, sempre que la seua capacitat de generació d'energia siga de l'entorn de 1.620 MW:  
  
\* \* \* \* \*  
\* \* \* \* \*  
L'esmentat centre productiu queda inscrit en el Registre de Productors de Residus Perillosos de la Comunitat Valenciana.  
Els residus no perillosos generats que es detallen a continuació, es lliuraran separadament a un gestor autoritzat.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
L'empresa haurà de disposar dels documents d'acceptació (originals o còpies compulsades) al seu nom de tots els residus produïts, emesos per gestors autoritzats, en els quals han de coincidir la codificació, han d'estar segellats pel gestor i han d'estar vigents.  
Els residus sòlids assimilables a urbans s'emmagatzemaran en contenidors distribuïts per la central i periòdicament seran retirats pels serveis municipals.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració i hauran de ser lliurats a un gestor autoritzat. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid puguen generar abocaments, es disposarà de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Es disposarà de l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós o no perillós en funció de la naturalesa del contaminant recollit.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Els residus perillosos es lliuraran a gestors que disposen de la corresponent autorització administrativa per a la seua gestió.  
Així mateix, s'emplenarà la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord al model establit en l'annex III del Reial decret 833/88.  
Cada quatre anys s'haurà d'elaborar un pla de prevenció i reducció de residus que es presentarà a la Direcció General per al Canvi Climàtic  
6. Mesures que s'han d'adoptar en situacions diferents a les normals que puguen afectar el medi ambient  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això en pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil utilitzarà tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- causes de l'incident   
- hora en què es va produir i la seua duració   
- característiques de l'emissió o abocament   
- mesures correctores adoptades   
- hora i forma en què es va comunicar el succés   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental corresponent, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14297:1996.  
Així mateix, quan es determine el cessament d'alguna de les unitats, es desmantellaran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
7.1. Condicions d'explotació  
La instal·lació podrà funcionar amb gasoil un màxim de 20 dies a l'any i un màxim de 5 dies consecutius. Si bé la utilització de gasoil serà mínima i es reduirà a situacions eventuals en què es produïsca fallada en el subministrament de gas natural, a fi de minimitzar l'impacte atmosfèric s'utilitzarà un tipus de gasoil el percentatge de sofre del qual en pes no supere el 0,1%.  
La indústria i les seues instal·lacions s'ajustaran a les condicions indicades en el projecte tècnic presentat i autoritzat o a les seues reformes posteriors també autoritzades, en els aspectes no fixats en aquesta resolució.  
S'ha de comprovar en el control inicial que s'han realitzat les mesures previstes en el projecte.  
S'han de complir totes les disposicions aplicables per a garantir la protecció de la salut de les persones.  
7.2. Declaració d'impacte ambiental  
Es compliran les condicions establides en la declaració d'impacte ambiental emesa per la Secretaria General per a la Prevenció de la Contaminació i del Canvi Climàtic del Ministeri de Medi Ambient.  
8. Obligació de subministrament d'informació.  
Abans de l'1 de març de cada any, s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior i específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada concedida per a les instal·lacions relatives al Projecte de central tèrmica de Castelló, grup IV, cicle combinat, quedarà extingida una vegada siga atorgada aquesta autorització ambiental integrada corresponent a tota la central (cicles combinats 3 i 4).  
Tercer  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Quart  
Abans de la posada en marxa de l'ampliació, el titular haurà d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que resulten necessàries de conformitat amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que haurà d'anar acompanyada de la documentació següent:  
- certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
- certificats tècnics exigits per les normatives sectorials aplicables segons el tipus d'activitat.  
- informe i certificat emesos per una entitat col·laboradora acreditada per al control integrat de la contaminació segons el Decret 29/2007, de 9 de març, de modificació del Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en els quals s'acredite el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté  
En tot allò no especificat en aquesta resolució, caldrà ajustar-se a totes les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
València, 29 d'abril de 2008.- El director general per al Canvi Climàtic: Jorge Lamparero Lázaro.  
ANNEX I  
Descripció del projecte  
La central tèrmica de Castelló, propietat d'Iberdrola Generación, SAU està ubicada al polígon industrial el Serrallo de Castelló de la Plana, en sòl destinat a l'ús d'indústria pesant, segons el PGOU vigent, i a 2 km al sud del port. L'activitat que exerceix és la producció d'energia elèctrica.  
Inicialment la central estava composta per dos grups (1 i 2) que funcionaven amb fueloil com a combustible i representaven una potència total instal·lada de 1.083 MWe. Posteriorment, la central va ser ampliada per mitjà de la construcció d'un cicle combinat (grup 3) que incrementava la potència instal·lada en, aproximadament, 800 MWe. Així mateix, Iberdrola va sol·licitar una autorització ambiental integrada per a l'ampliació de la central de Castelló amb un nou cicle combinat amb gas natural (grup 4), de 850 MWe de potència aproximada, per a atendre les necessitats de subministrament elèctric i va obtenir l'esmentada autorització el 16 de maig de 2006.  
Paral·lelament, amb data 18 d'abril de 2005 Iberdrola Generación, SAU sol·licita a la Direcció General de Política Energètica i Mines el tancament dels dos grups de fuel (grups 1 i 2), el qual és autoritzat en data 12 de desembre de 2007, per la qual cosa la central tèrmica queda constituïda únicament pels dos grups de cicle combinat de gas natural 3 i 4 de semblants característiques, per als quals se sol·licita l'autorització ambiental integrada.  
El funcionament de la central tèrmica de cicle combinat es basa en les turbines de gas, que treballen per mitjà de la combustió de gas natural, i el posterior aprofitament de la calor residual en un cicle de vapor. Amb aquest tipus de cicle s'aconsegueix produir energia elèctrica a un elevat rendiment (aproximadament del 55%). La refrigeració que requereix el procés es realitza per mitjà d'aigua de mar en un circuit obert.  
La turbina de gas funciona per mitjà d'escalfament per combustió d'aire comprimit per un compressor, adaptat a la mateixa turbina. En expandir-se els gasos a la turbina es produeix un treball que és convertit en energia elèctrica.  
Els gasos que ixen de la turbina es troben a temperatures superiors a 550ºC i aquesta calor s'aprofita en una caldera de recuperació per a produir vapor, que, al seu torn, en ser expandit en una turbina de vapor, produeix treball que es converteix en energia elèctrica.  
Els dos cicles combinats (3 i 4) presenten la configuració 2×1 (dues turbines de gas i una de vapor), que operarà amb gas natural, encara que podrà funcionar amb gasoil com a combustible alternatiu.  
La refrigeració dels grups de cicle combinat es realitzarà per mitjà d'aigua de mar en un circuit obert. En condicions normals de funcionament, la calor evacuada a través del sistema de refrigeració no superarà els 545 MWth i l'increment de temperatura de l'aigua no superarà els 10 ºC .També es disposarà d'un subministrament d'aigua dolça per al funcionament de la central, provinent del pou de Gumbau, amb autorització de la Confederació Hidrogràfica del Xúquer per a un cabal de 201 l/s i un volum màxim anual de 584.000 m³.   
Les obres d'ampliació del dic sud del Port de Castelló comporten la modificació de la infraestructura de captació actual dels grups. Es construirà una nova infraestructura de presa d'aigua de refrigeració als terrenys de l'ampliació sud del Port de Castelló (enfront de la central tèrmica), que donarà servei als dos cicles combinats 3 i 4 (l'actual presa del grup 3 quedarà inutilitzada amb les obres de rebliment portuari). Aquesta infraestructura consistirà en un canal d'alimentació que té la finalitat de conduir l'aigua de mar des de la línia de molls de la dàrsena sud fins als punts de presa dels circuits de refrigeració.  
La descàrrega de l'aigua de refrigeració es realitza aprofitant el canal de descàrrega existent dels antics grups de fueloil, de manera que s'aprofitarà la seua estructura de defensa.  
Les centrals de cicle combinat ofereixen un gran nombre d'avantatges mediambientals. Aquesta tecnologia està classificada com a millor tècnica disponible per a la combustió de combustibles gasosos segons l'últim esborrany de BREF sobre millores tècniques disponibles per a grans instal·lacions de combustió. A més, les turbines de gas aniran equipades amb cremadors de baixa emissió de NOx.  
S'aprofitaran algunes de les instal·lacions existents, com ara les línies elèctriques de 400 kV, el gasoducte d'alta pressió, el sistema de subministrament i emmagatzemament d'aigua i el sistema contra incendis, com també la planta de tractament d'efluents, entre altres.  
Els efluents que es produiran seran de quatre tipus:   
- Efluents del procés amb contingut químic: una part d'aquests residus és recollida per un gestor autoritzat i la resta s'emmagatzema a la bassa general de recollida d'efluents, per a passar després a la planta de tractament.  
- Aigües residuals sanitàries: es condueixen a una instal·lació de depuració amb filtres biològics i després es porten a la bassa de recollida i a la planta de tractament d'efluents.  
- Aigües pluvials i de reg: es canalitzen per mitjà de xarxa de drenatges i séquia a la mar.   
- Efluents que poden contenir residus oliosos: es condueixen a un separador d'olis i després es porten a la bassa general d'emmagatzemament i a la planta de tractament d'efluents.   
Els efluents tractats a la planta es canalitzaran a la mar junt amb la descàrrega d'aigua de refrigeració.   
Els gasos es descarregaran a l'atmosfera per mitjà de dues xemeneies, ubicades cadascuna en una de les calderes de recuperació, de 65 m d'alçària, que disposaran d'equips de monitorització de la contaminació amb control de O2, CO, NOx, SO2 i partícules.  
Es produiran residus assimilables a urbans (sòlids retinguts al sistema d'aigua de circulació, residus dels filtres de la turbina de gas i de la neteja d'altres equips) i residus perillosos, associats a operacions de manteniment d'instal·lacions i equips com també envasos que han contingut substàncies perilloses.